寄陝府內兄郭冏端公
作者：姚合
朝代：唐

paragraphs: 蹇鈍無大計，酷嗜進士名。
爲文性不高，三年住西京。
相府執文柄，念其心專精。
薄藝不退辱，特列爲門生。
事出自非意，喜常少於驚。
春牓四散飛，數日徧八紘。
眼始見花發，耳得聞鳥鳴。
免同去年春，兀兀聾與盲。
家寄河朔間，道路出陝城。
暌違逾十年，一會豁素誠。
同游山水窮，狂飲飛大觥。
起坐不相離，有若親弟兄。
中外無親疎，所算在其情。
久客貴優饒，一醉舊疾平。
家遠歸思切，風雨甚亦行。
到茲戀仁賢，淹滯一月程。
新詩忽見示，氣逸言縱橫。
纏緜意千里，騷雅文發明。
永晝吟不休，咽喉乾無聲。
羈貧重金玉，今日金玉輕。